Rangers-leder: - Håper Zuccarello kommer tilbake
Det ble stilt mange spørsmål rundt Mats Zuccarello Aasens fremtid etter at hans kontrakt med New York Rangers utløp etter to sesonger i klubben. Til slutt bestemte nordmannen seg for å prøve lykken i Metallurg i russiske KHL. New York Rangers' daglig leder Glen Sather sier til The New York Post at han forstår 24-åringens avgjørelse. - Jeg skjønner at han må ta de pengene han får der borte, men en dag vil han kanskje komme tilbake til USA. Da håper jeg han kommer til Rangers, sier han til avisen. Zuccarello måtte i løpet av sine to sesonger i Rangers finne seg i å tilbringe en del tid hos farmerklubben Connecticut Whale i AHL. Totalt fikk han 52 kamper for Rangers i NHL, og 73 kamper i AHL. - Jeg likte virkelig hvordan han spilte da han kom opp (fra AHL i mars). Han var sterkere, han var smart og han hjalp oss i power play, fortsetter Sather. Dessverre for nordmannen sa det stopp etter syv kamper, da han pådro seg brudd i håndleddet.Zuccarello Aasen har signert en avtale som gjør at han kan returnere til NHL etter én sesong i Metallurg, skulle han benytte seg av den muligheten har Rangers sikret seg rettighetene til å hente ham. Tidligere denne uken kom klubben med et såkalt «qualifying offer». Det gjør at andre klubber i NHL må matche tilbudet om en årslønn på rundt 850.000 dollar i året dersom de skal ha en sjanse til å sikre seg Zuccarello - den dagen han eventuelt returnerer til den nordamerikanske ligaen. Eller sagt på en annen måte: Rangers sitter i førersetet. - Jeg håper Zuccarello kommer tilbake, sier Sather.At Rangers nå ønsker Zuccarello tilbake, tenker 24-åringen svært lite på. - Jeg skal spille for Metallurg. Det er det jeg ønsker. Jeg visste at jeg kunne få en ny kontrakt også, men jeg ønsket å prøve noe nytt, sa Zuccarello til VG Nett tidligere denne uken. - Jeg har et lag neste sesong, Metallurg, og det er der jeg vil spille. Så får vi se hva som skjer neste sommer, sa han.
Daglig leder i New York Rangers Glen Sather håper Mats Zuccarello Aasen (24) returnerer til «The Big Apple» etter sitt opphold i Russland.